Унагъуэ мылъкур къызэрагъэсэбэпыфынур
2020 гъэм мэлыжьыхьым и 7-м УФ-м и Президентым къыдигъэкIа Указ №249-м ипкъ иткIэ, анэ мылъку зиIэ унагъуэхэм мы мазэм щыщIэдзауэ мэкъуауэгъуэри (июнь) хиубыдэу сом мин тхурытху къратынущ я сабийр илъэсищ хъухукIэ.
КъБР-м и Пенсэ фондым и пресс-IуэхущIапIэм хъыбар къызэрыдигъэщIамкIэ, мы гъэм и бадзэуэгъуэм (июлым) и 1 пщIондэ апхуэдэ хуитыныгъэ зиIэхэм ахъшэр хухахынущ, абы ирихьэлIэу анэ мылъкур яухауэ щытми. А финанс дэIэпыкъуныгъэм къикIыркъым анэ мылъкум ар къыхахыу е игъэмащIэу. МазищкIэ ятыну ахъшэр къызыхэкIынур федеральнэ бюджетыращ икIи коронавирус уз зэрыцIалэм пэщIэтыным хуэунэтIащ.
Урысей Федерацэм и Пенсэ фондым и унафэщI Топилин Максим зэрыжиIамкIэ, ПФР-м и щIыналъэ къудамэхэм Iэмал зэраIэкIэ а хъыбарыр зи сэбэп хэлъхэм Iэрагъэхьэнущ.
— Илъэсищ мыхъуа сабийхэм папщIэ ахъшэр унагъуэ мелуани 2,3-м яIэрыхьэнущ, — къыхигъэщащ абы. — Ар нэхъ псынщIэу икIи тыншу зэрызэфIагъэкIынум Пенсэ фон-дым и щIыналъэ къудамэхэр телэжьэнущ.
Сом мин тхурытхур зратыну унагъуэхэм а Iуэхур ирызэфIагъэкIыну илъэс ныкъуэ пIалъэу ират. Пенсэ фондым лъэIу тхылъхэр фокIадэм (сентябрым) и 1 пщIондэ щыIахынущ.
Ахъшэр къаIэрыхьэн папщIэ лъэIу тхылъыр es.pfrf.ru Пенсэ фондым и сайтым е gosuslugi.ru къэрал Iуэхутхьэбзэхэм я сайтым ягъэхьын хуейщ. НэгъуэщI документ лей зыри дыщIыгъужыпхъэкъым — ПФР-м адрей псори езым зэфIигъэкIынущ.
ЛъэIу тхылъхэр щыIах Пенсэ фондым и щIыналъэ къудамэхэми.
Коронавирус уз зэрыцIалэм зрамыгъэубгъун икIи цIыхухэр щахъумэн папщIэ, ялэжьхэм япкъ иткIэ ПФР-м укIуэн и пэ зегъэтхыпхъэщ. «Контакты региона» Iыхьэм къыщыгъэлъэгъуащ ар зэрызэфIэбгъэкI хъуну телефон номерхэр. Къапщтэмэ, Пенсэ фондым и Налшык къалэ управленэм укIуэн папщIэ зебгъэтх хъунущ мы телефон номерымкIэ: 8 (8662) 72-24-34.
Темыр Д1616исанэ.
